2.ปัจจัยความเสี่ยง 

 2.1) ความเสี่ยงจากอัตราแลกเปลี่ยนเงินตราต่างประเทศและอัตราดอกเบี้ย

 จากความผันผวนของค่าเงินบาทและอัตราแลกเปลี่ยนเงินตราต่างประเทศมีผลกระทบต่อบริษัทฯ เนื่องจากรายได้ของบริษัทย่อยที่ประกอบธุรกิจการขนส่งสินค้าระหว่างประเทศเป็นเงินสกุลเหรียญสหรัฐ แต่ขณะเดียวกันค่าใช้จ่ายส่วนใหญ่และเงินกู้ทั้งหมดของบริษัทย่อยเป็นเงินสกุลเหรียญสหรัฐ ซึ่งเป็นเงินสกุลเดียวกับรายได้ ทำให้ลดความเสี่ยงจากความผันผวนของเงินตราต่างประเทศลงได้ เช่นเดียวกับอัตราดอกเบี้ยที่บริษัทย่อยใช้อยู่เป็นดอกเบี้ยที่สอดคล้องกับรายได้ที่เป็นสกุลเงินเหรียญสหรัฐ และหากบริษัทต้องการจะลดความเสี่ยงจากอัตราดอกเบี้ยที่มีแนวโน้มกำลังจะสูงขึ้น บริษัทสามารถปรึกษากับสถาบันการเงินเพื่อกำหนดอัตราดอกเบี้ยล่วงหน้าเพื่อลดความเสี่ยงที่จะเกิดขึ้นได้

2.2) ความเสี่ยงเกี่ยวกับความสามารถในการดำเนินงานต่อเนื่องของบริษัท

จากการที่บริษัทและบริษัทย่อยมีผลขาดทุนจากการดำเนินงานติดต่อกันมาหลายปีและมีหนี้สินหมุนเวียนสูงกว่าสินทรัพย์หมุนเวียนในงบการเงินรวม
ซึ่งแสดงว่ามีความไม่แน่นอนซึ่งอาจเป็นเหตุให้เกิดข้อสงสัยอย่างมากเกี่ยวกับความสามารถในการดำเนินงานต่อเนื่องต่อไปได้
อย่างไรก็ตามบริษัทได้มีการวางแผนในเบื้องต้นเพื่อลดผลกระทบจากวิกฤตการณ์เศรษฐกิจ
โดยการเจรจาเปลี่ยนแปลงเงื่อนไขในสัญญาเงินกู้ยืมรวมถึงการแสวงหาตลาดและลูกค้ารายใหม่ ๆ
เพื่อทดแทนและเพิ่มรายได้ให้กับบริษัทต่อไป

2.3) ความเสี่ยงจากราคาน้ำมัน

 เนื่องจากภาวะน้ำมันในตลาดโลกมีราคาสูงขึ้นและมีแนวโน้มที่จะสูงต่อไปในอนาคต อาจทำให้เกิดการชะลอตัวของผู้นำเข้าและส่งออกสินค้า เนื่องจากต้นทุนการขนส่งจะต้องสูงขึ้นไปในทิศทางเดียวกันกับราคาน้ำมันที่สูงขึ้น อย่างไรก็ตามการชะลอตัวที่เกิดขึ้นอาจเป็นไปได้ในช่วงระยะเวลาหนึ่งเท่านั้นเนื่องจากความต้องการสินค้าของผู้บริโภคยังจะต้องมีต่อไปอย่างต่อเนื่อง

2.4) ความเสี่ยงจากการพึ่งพิงผู้บริหาร

 เนื่องจาก คุณ ลิ้ม ชู เส็ง ซึ่งดำรงตำแหน่งประธานกรรมการเป็นหนึ่งในผู้ร่วมก่อตั้งบริษัท และเป็นผู้ที่มีประสบการณ์ในธุรกิจรวมทั้งมีส่วนสำคัญในการขยายตลาดเพื่อเพิ่มฐานลูกค้ารายใหญ่ให้กับบริษัท ดังนั้นจึงอาจพิจารณาได้ว่าความเชื่อมั่นต่อบริษัทอาจขึ้นกับการบริหารของบุคคลน้อยราย หรือพึ่งพิงบุคคลใดบุคคลหนึ่ง อย่างไรก็ตามจากการกำหนดนโยบาย การวางระบบงานบริหารและจัดการภายในที่ดี รวมทั้งการกระจายอำนาจไปในฝ่ายงานต่างๆที่มีความเชี่ยวชาญโดยเฉพาะ ทำให้การดำเนินธุรกิจในปัจจุบันสามารถดำเนินการไปได้อย่างมีประสิทธิภาพ นอกจากนั้น Whittler ซึ่งเป็นผู้ร่วมทุนของบริษัทและมีความเชี่ยวชาญในธุรกิจการเดินเรือได้ส่งตัวแทนเข้ามาร่วมในการบริหารงานในบริษัท ทำให้สามารถลดความเสี่ยงในการพึ่งพิงผู้บริหารบุคคลใดบุคคลหนึ่งลงได้

2.5) ความเสี่ยงจากการต่ออายุใบอนุญาตต่างๆที่เกี่ยวข้องกับการประกอบธุรกิจ

 การประกอบธุรกิจของบริษัทจำเป็นต้องได้รับอนุญาตจาก หน่วยงานราชการที่เกี่ยวข้องหลายหน่วยงาน ทั้งจากกรมเจ้าท่า กระทรวงคมนาคม และกรมศุลกากร ซึ่งใบอนุญาตดังกล่าว ได้แก่ ใบอนุญาตประกอบกิจการท่าเรือเดินทะเล ใบอนุญาตให้ใช้ท่าเทียบเรือ ใบอนุญาตให้เปิดทำเนียบท่าเรือและโรงพักสินค้าอนุมัติ และใบอนุญาตให้เปิดดำเนินการโรงพักสินค้า เพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์ นอกเขตทำเนียบท่าเรือ (รพท./ICD) ที่ริมน้ำ เป็นต้น ซึ่งใบอนุญาตแต่ละประเภทมีอายุแตกต่างกัน โดยจะมีอายุสิ้นสุดภายใน 1 – 15 ปี ทั้งนี้การต่ออายุใบอนุญาตแต่ละครั้งอาจมีการเปลี่ยนแปลงข้อกำหนดหรือเงื่อนไขต่างๆที่แตกต่างไปจากเดิม ซึ่งอาจมีผลกระทบต่อต้นทุนหรือการดำเนินธุรกิจของบริษัทได้ อย่างไรก็ตามจากการที่บริษัทมีการดำเนินการที่ดีและปฏิบัติถูกต้องตามกฏระเบียบของทางราชการอย่างเคร่งครัดในระยะที่ผ่านมา ทำให้ผู้บริหารของบริษัทเชื่อมั่นว่าบริษัทจะไม่มีปัญหาอันเป็นอุปสรรคต่อการได้รับการต่ออายุใบอนุญาตในการประกอบธุรกิจดังกล่าว

2.6) ความเสี่ยงจากภาวะเศรษฐกิจโลก

ภาวะเศรษฐกิจโลกเป็นปัจจัยสำคัญต่อปริมาณการขนส่งสินค้าระหว่างประเทศ
และเนื่องจากการประกอบธุรกิจของบริษัทและบริษัทย่อยเกี่ยวข้องกับการขนส่งสินค้าระหว่างประเทศทั้งสิ้น
คือ ธุรกิจการให้บริการท่าเทียบเรือและธุรกิจเรือขนส่งสินค้าระหว่างประเทศทางทะเล
โดยจะเห็นได้ว่าในช่วงเกิดวิกฤตเศรษฐกิจโลก
ทำให้ปริมาณการขนส่งสินค้าของบริษัทและบริษัทย่อยลดลงเป็นอย่างมาก
แต่อย่างไรก็ตามบริษัทได้เปลี่ยนนโยบายการรับบริการ
จากเดิมซึ่งเป็นเรือบรรทุกสินค้าด้วยระบบคอนเทนเนอร์เป็นเรือบรรทุกสินค้าแบบเทกอง
และบริษัทย่อยได้มีการดัดแปลงเรือขนส่งสินค้าระหว่างประเทศให้สามารถใช้บรรทุกได้แบบเอนกประสงค์มากขึ้นเพื่อให้สามารถบรรทุกสินค้าได้ทั้งสินค้าที่บรรจุตู้คอนเทนเนอร์และสินค้าเทกอง